Parade budaya mapaiketan ring wanti warsa Kota Singaraja sane kaping 412 kagelar pinaka pangramya sajeroning makudang-kudang acara sane sampun kalaksanayang. Acara sane kautamayang ring Tugu Singa Ambara Raja arep Kantor Bupati Buleleng puniki karauhin olih Bupati Buleleng Putu Agus Suradnyana, Manggala miwah para angga DPRD Buleleng, Wakil Bupati Nyoman Sutjidra, Sekda Ir. Dewa Ketut Puspaka, angga praja Kabupaten Buleleng, Forkopimda Buleleng, Manggala Tim Penggerak PKK Kabupaten Buleleng, Camat sa-Kabupaten Buleleng, Direktur BUMD, Direktur RSUD, Manggala MMDP Buleleng, Manggala PHRI Buleleng, para seniman, budayawan, miwah para undangan siosan. Manggala Dinas Kebudayaan lan Pariwisata (Disbudpar) Kabupaten Buleleng Drs. Gede Suyasa, M.Pd sane pinaka manggala prawartaka maosang acara puniki kalaksanayang madasar antuk panglimbak jagate sane ngawinang kawentenan seni budaya Bali sayan nenten karungu. Program sakadi puniki kalaksanayang mangda prasida ngukuhang kawentenan seni lan budaya mangda tetep ajeg. Acara sane kagelar anggen ngramyanin wanti warsa Kota Singaraja sane kaping 412 puniki matetujon mangda sami kawentenan seni budaya sane wenten ring soang-soang kecamatan utawi desa prasida kauningin lan para yowanane prasida sayan rungu ring seni budaya sane wenten ring Buleleng. Unteng sane kaambil inggih punika “Kulkul Desa” sane madue teges mabinayan suara sakewanten tunggil ring sajeroning tetujon. “Titiang ngaptiang kawentenan seni budaya sane pastika akeh lan mabinayan sumangdane prasida anggen ngwetuang rasa jengah lan sumeken mangda prasida ngamolihang tetujon ngardi Buleleng sane sukerta santa”, baosdane, Buda (30/3). Acara parade budaya puniki kakawitin saking arep Kator Bupati Buleleng nglantur ring Margi Veteran, Gajah Mada, Sutomo, Ahmad Yani, lan puput ring Margi Dewi Sartika sisi kaja. Acara puniki kamiletin olih duta saking soang-soang kecamatan sane wenten ring Kabupaten Buleleng. Jayanti kapertama (Adikara Nugraha) ngamolihang piala lan dana pembinaan akehnyane Rp. 10.000.000,-, jayanti kaping kalih (Adika Nugraha) ngamolihang piala lan dana pembinaan akehnyane Rp 8.000.000,-, lan jayanti sane kaping tiga (Adi Nugraha) ngamolihang piala lan dana pembinaan akehnyane 7.000.000,-. Makasami pamilet taler polih dana wantuan akehnyane Rp 15.000.000,,- saking pamerintah. Bupati Putu Agus Suradnyane sajeroning sambrama wacananyane maosang acara wanti warsa Kota Singaraja ring warsa 2016 medue unteng sane becik anggen nglaksanayang pawangunan. Program pawangunan puniki malarapan RPJMD 2012-2017 sane sampun ngranjing ring warsa sane kaping pat. Sinalih tunggil program palestarian budaya taler sampun mapikolih becik. Indike puniki prasida kacingak saking sinalih tunggil seni budaya Buleleng sane polih anugrah pinaka warisan budaya dunia saking UNESCO inggih punika kasenian Wayang Wong Tejakula. Lianan punika, prasida kacingak saking utsaha sane sumeken ngrereh, nglestariang, lan nglimbakang seni budaya mangda sayan nglimbak ring soang-soang desa. Nglantur, Bupati PAS ngaptiang mangda nyabran warsa acara puniki setata kalaksanayang tur mangda wenten sane anyar sakewanten kantun tetep wenten pabesen utawi pikenoh becik ring sajeroning pawangunan lan nglestariang budaya. Malarapan antuk parade sane nyihnayang potensi seni lan budaya saking soang-soang kecamatan pacang ngawinang sayan uning ring akehnyane kawentenan seni budaya sane wenten ring Buleleng. Pinaka wewidangan sane akeh madue potensi seni sapatutnyane sampun sayan sumeken ring pawangunan. Malarapan rasa asah asih asuh prasida pacang ngamolihang napi sane kaaptiang pamekasnyane sajeroning ngardi jagadhita ring kramane. Acara wanti warsa Kota Singaraja sane kaping 412 warsa puniki taler prasida kanggen galah ngwetuang rasa sumeken sajeroning pawangunan malarapan antuk rasa sumeken lan sutindih Ki Barak Panji Sakti. Makudang-kudang rerincikan ri kala ngamong jagat saking Ki Barak Panji Sakti sane ngawinang Buleleng kasub patut kanggen tetuladan ring sajeroning nglaksanayang pewangunan. “Acara-acara sakadi puniki becik pisan anggen jalaran nglestariang seni budaya, taler titiang ngaptiang ring kramane mangda setata ngardi katreptian ring Buleleng mangda napi sane sampun kapikolihang nenten karusak olih parisolah sane ngawinang kaon iraga sami”, pawewehdane (mus).
Parade Budaya Mepaiketan Wanti Warsa Singaraja Sne Kaping 41204/04/2016 0
Leave A Response »
ban_Latn ban_Latn eng_Latn